Pentagon: Kobuldagi xurujlarni haqqoniylar uyushtirgan
Pokistonda asoslangan, al-Qoidaga aloqador bu jangari guruh kuchga to’lib bormoqda. Chet el zobitlarining kushandasi, deya ta'riflanadi.
Otishma erta tongda boshlanib, butun kun davom etdi. Ustunlik boshidan jangarilar tomonida edi. Ular afg’on poytaxti Kobulda bo’sh yotgan yuqori qavatli binolarda joylashib olib, pastga qarata o’q uza boshladi. Tolibon hujum uning ishi ekanini ta’kidlasa-da, AQSh harbiylari qo’lidagi ma’lumotlardan boshqa bir xulosa kelib chiqadi. “Xurujni rejalagan va amalga oshirgan - Haqqoniylar tizimi”, - deydi AQSh Mudofaa vaziri Leon Panetta. Rasmiy idoralar va NATO harbiy bazalariga hujum oldindan puxta rejalangani va ustalik bilan amalga oshirilganini ko’rish mumkin, deydi Mayk Malinovskiy, amerikalik sobiq diplomat. “Jangarilar tayyorgarlikni yaxshi yo’lga qo’ygani, hududni o’rganib chiqqani ko’rinib turibdi. Ular kuppa-kunduz Kobulning qoq markazini ostin-ustun qila olishi albatta xavotirli”. Haqqoniylar so’nggi yillarda Afg’onistonda jang qilayotgan NATO harbiylariga katta talofat yetkazgan. Afg’onistonning AQShdagi sobiq elchisi Said Javod deydiki: “Chet el zobitlarining kushandasi desak xato bo’lmaydi. Chet elda homiylari bor. Mafkuraga juda berilgan”. Tahlilchilar fikricha, aynan ekstremistik mafkurani ishga solib, Haqqoniylar jihodchilarni va ajnabiy jangarilarni o’z safiga jalb eta oladi. Hujumchilar qo’lga olinishi yoki o’ldirilishi oldindan ma’lum. Guruhga Jaloliddin Haqqoniy, sovet qo’shinlariga qarshi kurashgan mujohid, asos solgan. Uning o’g’li Siroj Haqqoniy otasiga yordamchi. Tizim Pokistonda o’rnashib olgan va AQSh rasmiylarining aytishicha, bu davlat razvedka idorasi bilan aloqa qiladi. Vazir Leon Panetta: “Ular Pokistonda panoh topa olgani, o’sha yerdan faoliyat yuritishi tashvishlanarli holat. Bu haqda pokistonlik hamkorlarimizga doimo eslatamiz va chora ko’rishni talab qilayapmiz”. Kobuldagi xurujlar keng ko’lamli bo’lgani bilan, oddiy odamlar orasida talofat uncha ko’p emas. Sobiq elchi Javod Afg’oniston xavfsizlik kuchlarini olqishlaydi. “Mahalliy askarlar ishini puxta bajardi, buni tan olish lozim. Trening-mashqlar natijasini amalda ko’rib turibmiz”, - deydi u. Jangarilar shaharni vahimaga soldi, lekin taktik jihatdan g’alaba qila olgani yoki biror hududni bosib olgani yo’q. Tolibon shu zayl bahorgi isyon boshlagani haqida e’lon qildi. Hujumlarning davomi bor, deydi ular.